amanoisuno/poetBack huggingface dataset:
緱山鶴 張仲素 
羽客驂仙鶴，將飛駐碧山。映松殘雪在，度嶺片雲還。清唳因風遠，高姿對水閑。笙歌憶天上，城郭歎人間。幾變霜毛潔，方殊藻質斑。迢迢煙路逸，奮翮詎能攀。
夜聞洛濱吹笙 張仲素 
王子千年後，笙音五夜聞。逶迤繞清洛，斷續下仙雲。泄泄飄難定，啾啾曲未分。松風助幽律，波月動輕文。鳳管聽何遠，鸞聲若在群。暗空思羽蓋，餘氣自氛氳。
上元日聽太清宮步虛 張仲素 
仙客開金籙，元辰會玉京。靈歌賓紫府，雅韻出層城。磬雜音徐徹，風飄響更清。紆餘空外盡，斷續聽中生。舞鶴紛將集，流雲住未行。誰知九陌上，塵俗仰遺聲。
玉繩低建章 張仲素 
迢迢玉繩下，芒彩正闌幹。稍複臨鳷鵲，方疑近露寒。微明連粉堞，的皪映仙盤。橫接河流照，低將夜色殘。天榆隨影沒，宮樹與光攢。遐想西垣客，長吟欲罷難。
寒雲輕重色 張仲素 
佳期當可許，托思望雲端。鱗影朝猶落，繁陰暮自寒。因風方嫋嫋，間石已漫漫。隱映看鴻度，霏微覺樹攢。凝空多似黛，引素乍如紈。每向愁中覽，含毫欲狀難。
聖明樂 張仲素 
九陌祥煙合，千春瑞月明。宮花將苑柳，先發鳳凰城。
獻壽詞 張仲素 
玉帛殊方至，歌鐘比屋聞。華夷今一貫，同賀聖朝君。
宮中樂五首 張仲素 
網戶交如綺，紗窗薄似煙。樂吹天上曲，人是月中仙。翠匣開寒鏡，珠釵掛步搖。妝成隻畏曉，更漏促春宵。紅果瑤池實，金盤露井冰。甘泉將避暑，台殿曉光凝。月采浮鸞殿，砧聲隔鳳樓。笙歌臨水檻，紅燭乍迎秋。奇樹留寒翠，神池結夕波。黃山一夜雪，渭水瀉聲多。
春遊曲三首 張仲素 
煙柳飛輕絮，風榆落小錢。濛濛百花裏，羅綺競秋千。騁望登香閣，爭高下砌台。林間踏青去，席上寄箋來。行樂三春節，林花百和香。當年重意氣，先占鬥雞場。
春閨思 張仲素 
嫋嫋城邊柳，青青陌上桑。提籠忘采葉，昨夜夢漁陽。
春江曲二首 張仲素 
家寄征河岸，征人幾歲遊。不如潮水信，每日到沙頭。乘曉南湖去，參差疊浪橫。前洲在何處，霜裏雁嚶嚶。
太平詞 張仲素 
聖德超千古，皇威靜四方。蒼生今息戰，無事覺時良。
隴上行 張仲素 
行到黃雲隴，唯聞羌戍鼙。不如山下水，猶得任東西。
思君恩 張仲素 
紫禁香如霧，青天月似霜。雲韶何處奏，只是在朝陽。
王昭君 張仲素 
仙娥今下嫁，驕子自同和。劍戟歸田盡，牛羊繞塞多。
秋夜曲 張仲素 
丁丁漏水夜何長，漫漫輕雲露月光。秋逼暗蟲通夕響，征衣未寄莫飛霜。
秋思贈遠 張仲素 
博山沉燎絕餘香，蘭燼金檠怨夜長。為問青青河畔草，幾回經雨複經霜。
塞上曲 張仲素 
卷旆生風喜氣新，早持龍節靜邊塵。漢家天子圖麟閣，身是當今第一人。
塞下曲五首 張仲素 
三戍漁陽再渡遼，騂弓在臂劍橫腰。匈奴似若知名姓，休傍陰山更射雕。獵馬千行雁幾雙，燕然山下碧油幢。傳聲漠北單于破，火照旌旗夜受降。朔雪飄飄開雁門，平沙曆亂卷蓬根。功名恥計擒生數，直斬樓蘭報國恩。隴水潺湲隴樹秋，征人到此淚雙流。鄉關萬里無因見，西戍河源早晚休。陰磧茫茫塞草肥，桔槔烽上暮雲飛。交河北望天連海，蘇武曾將漢節歸。
秋思二首 張仲素 
碧窗斜日藹深暉，愁聽寒螿淚濕衣。夢裏分明見關塞，不知何路向金微。秋天一夜靜無雲，斷續鴻聲到曉聞。欲寄征衣問消息，居延城外又移軍。
漢苑行二首 張仲素 
回雁高飛太液池，新花低發上林枝。年光到處皆堪賞，春色人間總不知。春風淡蕩景悠悠，鶯囀高枝燕入樓。千步回廊聞鳳吹，珠簾處處上銀鉤。
天馬辭二首 張仲素 
天馬初從渥水來，郊歌曾唱得龍媒。不知玉塞沙中路，苜蓿殘花幾處開。躞蹀宛駒齒未齊，摐金噴玉向風嘶。來時欲盡金河道，獵獵輕風在碧蹄。
燕子樓詩三首 張仲素 
樓上殘燈伴曉霜，獨眠人起合歡床。相思一夜情多少，地角天涯不是長。北邙松柏鎖愁煙，燕子樓人思悄然。自埋劍履歌塵散，紅袖香消已十年。適看鴻雁岳陽回，又睹玄禽逼社來。瑤瑟玉簫無意緒，任從蛛網任從灰。